Ry-indruk: Renault Captur | SARIE
Ry-indruk: Renault Captur	deur Wilmer Müller
Die motorbedryf moet dankbaar wees vir die Nissan Juke, wat die segment vir kompakte sportnutsvoertuie geskep het. Deesdae maak vervaardigers goed geld met dié soort motors. Renault het nou ook al ’n geruimte tyd ’n mededinger vir die Juke, die Captur – wat nogal ’n gewilde keuse in Suid-Afrika is. Buiten die Juke, moet die Captur ook die Ford EcoSport, Opel Mokka en die Citroën Cactus die stryd aansê.
Eintlik is die Captur ’n Clio op steroïede, aangesien dit sy onderstel met Renault se gewilde luikrug deel. Nes die Clio het die Captur ’n parmantige voorkoms en hou die meeste mense nogal daarvan. Ons toetsmodel het ’n tweekleur-afwerking gehad – die dak en bak se kleure het verskil.